Ole Mørk Sandvik

Ole Mørk Sandvik (født 9. mai 1875 på Helgøya i Ringsaker, død 5. august 1976 i Oslo) var en prisbelønt norsk musikkgransker og samler av folkeminner, den første som tok doktorgrad på norsk folkemusikk.Han vokste opp på Hamar og tok examen artium i 1893 og lærereksamen i 1895. Han ble cand.theol. i 1902 og dr.philos. i 1921 på avhandlingen Norsk folkemusik, særlig Østlandsmusikken. Han reiste overalt, også Irland og Skottland, og samlet inn noter, skrev ned noter og tok opp på fonograf.  
Han underviste  i liturgi og kirkesang ved Det teologiske fakultet (UiO) 1916–45.
Som sekretær for koralbok-komiteen 1923–26 fikk han innført 40 folketoner. Sandvik etablerte Norsk musikksamling i 1927, i dag en del av Nasjonalbiblioteket. I 1948 stiftet han Norsk folkemusikklag, nasjonal avdeling av ICTM, og ble lagets første formann. For NRK var han med på Folkemusikktimen 1951–52.  
Han var sønn av skolemannen Paul Knutsen Barstad Sandvik og Nikoline Mork (1847–1927) fra Volda. Ole giftet seg med pianisten Anna Margrethe (Nanna) Rønneberg Munthe-Kaas (1880–1965). De ble foreldre til blant andre bergverksdirektør Per Munthe-Kaas Sandvik (1907–1992) og steinerskolepioneren Jo Munthe-Kaas Sandvik.
Han var bror av operasangerne Ingeborg Sandvik Kristensen og Dagny Sandvik, og svoger av Elisabeth Munthe-Kaas.


== Utgivelser ==
O. M. Sandvik (1918). Norges kirkemusik og dens kilder. Steenske Forlag.  [87 sider]
O. M. Sandvik (1919). Folke-musik i Gudbrandsdalen, optegnet og undersøkt av Ole Mørk Sandvik. Cammermeyers forlag.  [72 sider]
O. M. Sandvik (1921). Norsk folkemusik, særlig østlandsmusikken. Steenske Forlag.  [96 sider, dr.philos.-avhandling ved Det Kongelige Frederiks Universitet]
O. M. Sandvik og Gerhard Schjelderup (1921). Norges musikhistorie. Oppi.  [2 bind]
O. M. Sandvik. Harmonisering ved Per Steenberg (1925). Graduale, høymessen. Cappelen.  [238 sider. Utgitt av Den norske kirke]
O. M. Sandvik (1930). Norsk koralhistorie. Aschehoug.  [183 sider]
Kolbjørn Koppang og O. M. Sandvik, red. (1932). Gymnasiets sangbok. Aschehoug.  [109 sider]
L.M. Lindeman og O. M. Sandvik (1942). Kingo-tona. Ludv. M. Lindemans optegnelser i Valdres 1848, med innledning og analyse. Tanum.  [42 sider]
O. M. Sandvik (1943). Østerdalsmusikken. Tanum.  [263 sider]
O. M. Sandvik (1948). Agathe Backer-Grøndahl og Olaus Andreas Grøndahl, 1847-1947, et minneskrift. Grøndahl.  [165 sider]
O. M. Sandvik (1950). Ludv. M. Lindeman og folkemelodien : en kildestudie. Tanum.  [84 sider]
O. M. Sandvik (1952). Setesdalsmelodier. Tanum.  [62 sider]
O. M. Sandvik (1960). Norske religiøse folketoner I. Melodier sunget til tekster av Thomas Kingo og hans samtidige. Universitetsforlaget.  [238 sider]
O. M. Sandvik (1964). Norske religiøse folketoner II. Melodier sunget til tekster av Hans Adolph Brorson og Marcus Carstensen Volqvartz. Universitetsforlaget.  [153 sider]
O. M. Sandvik (1967). Springleiker i norske bygder. Universitetsforlaget.  [183 sider. Engelsk oversettelse Norwegian country dances]


== Utmerkelser ==
Det Norske Videnskaps-Akademi, innvalgt
ridder av 1. klasse av St. Olavs Orden 1949
Fridtjof Nansens belønning for fremragende forskning 1965
hedersmedlem i Landslaget for Spelemenn 1966


== Verv ==
sekretær i komiteen for ny koralbok 1923–26
i komiteen for liturgisk musikk til 900-årsfeiringen av Hellig Olav
Norsk samfunn for musikkgransking, i komiteen, samt redaktør for Norsk musikkgransking 1937–58
formann i Kyrkjesongforbund for Oslo bispedømme 1932–49
visepresident i International Folk Music Council fra 1947
leder i Norsk Folkemusikklag 1948–65


== Referanser ==